जिस बेल्लै वरूण गांधी जनेह लोक नफरतें भरोचे भाशन दिंदे न तां असल च ओह अपनी कट्टरपंथी सोच ते फिरकापरस्ती आहली राजनीति गी नंगा करी टकांदे न जेहदा कम्म बंड आहले बींऽ बोना ऐ। किश स्तरें उप्पर अपने आपे गी कट्टरपंथ ते नफरत दे समर्थकें दे रूप च नंगा करने आहला उंदा एह् कम्म कोई रहानी आहला नेईं ऐ ब खतरा उनेंगी सुनने आहले लोकें दे इक हिस्से पासेआ इस सिलसिले च परता दित्ते जाने थमां ऐ जेहड़ा नां छड़ा इस गल्ला गी मन्नदे न बलके एहदे च फख बी समूस करदे न। इस्सै चाल्ली दी रहानगी उस रियासती लेई बी हुंदी जेहड़ी आपूं लाचार हुंदे होई बी इस चाल्ली दे जैहरीले म्हौल दे खलाफ बुआज चुक्कने दा जतन करदी ऐ। वरूण गांधी दा नफरत आहला बवहार अपनी चाल्ली दी कोई पैहली घटना नेईं ऐ। देश च नरेंद्र मोदी, लालल कृष्ण आडवानी, साध्वी ऋतम्भरा, प्रवीण तोगड़िया, बाल ठाकरे ते राजठाकरे जनेह लोक अद्धी रातीं बेल्लै नफरत दे जैहर दा तेल सुट्टिऐ अपनी फिरकापरस्ती राजनीति दे फुलके सेकदे फिरदे न। इंदे चा कुसै दे खलाफ कदें बी कोई कारवाई नेईं होई, इत्थे तक्कर के उंदी कुसै नै कदें निंदेआ बी नेईं कीती। उंदिआं मुस्लिम वरोधी नीतिआं कुसै थमां छप्पी दिआं नेईं हैन ते नां गै उनेंगी एहदे थमां कोई शर्मिंदगी मसूस हुंदी ऐ।